Atkāpēm no PVN direktīvas vienmēr vajadzētu būt ar noteiktu beigu termiņu, lai varētu novērtēt to ietekmi. Turklāt 2024. gada 31. decembra noteikšana par īpašā pasākuma termiņa beigām ir saskaņota ar Direktīvas (ES) 2020/285 prasībām. Minētajā direktīvā ir paredzēts, ka dalībvalstīm valsts noteikumi, kuri tām ir jāpieņem, lai izpildītu direktīvas prasības, būs jāpiemēro no 2025. gada 1. janvāra.

Turklāt 51 130 EUR robežvērtība ir atbilstīga Direktīvai (ES) 2020/285, jo saskaņā ar to dalībvalstis var noteikt gada apgrozījuma robežvērtību atbrīvojumam no PVN, kura nepārsniedz 85 000 EUR (vai ekvivalentu valsts valūtā).

Saskaņā ar Bulgārijas sniegtajām aplēsēm īpašā pasākuma ieviešana samazinātu iekasētos PVN ieņēmumus par apmēram 1 % un tādējādi būtiski neietekmētu kopējo ieņēmumu summu no PVN vai kopējo iekasēto nodokļu ieņēmumu summu galapatēriņa posmā. Konkrētāk, Bulgārija ziņoja, ka 2020. gadā no 319 666 reģistrētiem nodokļa maksātājiem 32 619 (t. i., 1 %) nodokļa maksātāju gada apgrozījums bija no 25 600 EUR līdz 51 130 EUR, tādējādi viņi būtu varējuši gūt labumu no īpašā pasākuma.

Atļauja palielināt gada apgrozījuma robežvērtību no 25 600 EUR līdz 51 130 EUR ievērojami vienkāršotu administratīvo slogu uzņēmumiem, kuriem ir tiesības uz atbrīvojumu, un stimulētu šādu mazo uzņēmumu attīstību, atbrīvojot tos no PVN pienākuma saskaņā ar parasto PVN režīmu, piemēram, PVN uzskaites kārtošanas vai PVN deklarāciju iesniegšanas. Turklāt šāda īpaša pasākuma ieviešana radītu mazāku slogu nodokļu administrācijai, samazinot prasību pārvaldīt un pārbaudīt nodokļa maksātājus, kuru apgrozījums ir mazāks par robežvērtību. Turklāt būtu pozitīva ietekme uz šo nodokļa maksātāju vispārējo PVN saistību izpildes līmeni.

Saskaņā ar PVN direktīvas 287. pantu konkrētas dalībvalstis, kas pievienojušās pēc 1978. gada 1. janvāra, var piemērot atbrīvojumu no nodokļa tādiem nodokļa maksātājiem, kuru gada apgrozījums nepārsniedz minētajā pantā norādīto summu ekvivalentu attiecīgās valsts valūtā pēc valūtas maiņas kursa, kas ir bijis spēkā to pievienošanās dienā.

Ar vēstuli, kas Komisijā reģistrēta 2022. gada 17. maijā, Bulgārija pieprasīja atļauju līdz 2024. gada 31. decembrim piemērot pasākumu, ar ko atkāpjas no PVN direktīvas 287. panta, ļaujot Bulgārijai atbrīvot no PVN tos nodokļa maksātājus, kuru gada apgrozījums nepārsniedz 51 130 EUR ekvivalentu valsts valūtā.

Saskaņā ar 395. panta 1. punktu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva”) Padome pēc Komisijas priekšlikuma ar vienprātīgu lēmumu jebkurai dalībvalstij var atļaut piemērot īpašus pasākumus, ar kuriem atkāpjas no minētās direktīvas noteikumiem, nolūkā vienkāršot PVN iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas.

Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.

Nodokļa maksātājiem šis atkāpes pasākums būs fakultatīvs. Nodokļa maksātāji varēs izvēlēties arī parasto PVN režīmu saskaņā ar Direktīvas 2006/112/EK 290. pantu. Tiek lēsts, ka ietekme uz budžetu PVN ieņēmumu izteiksmē Bulgārijā ir aptuveni 56 miljoni EUR (1 % no kopējiem PVN ieņēmumiem), ko var uzskatīt par nenozīmīgu.

•Pamattiesības

Šim priekšlikumam nav ietekmes uz pamattiesību aizsardzību.

4.IETEKME UZ BUDŽETU

Pēc tam, kad būs stājusies spēkā Padomes Regula (ES, Euratom) 2021/769 (2021. gada 30. aprīlis), ar ko groza Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi, Bulgārija neveiks kompensācijas aprēķinus no PVN pašu resursu pārskata par 2022. finanšu gadu un turpmākajiem gadiem.

2022/0322 (NLE)

Priekšlikums

PADOMES ĪSTENOŠANAS LĒMUMS,

ar ko Bulgārijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu



EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu un jo īpaši tās 395. panta 1. punktu,

ņemot vērā Eiropas Komisijas priekšlikumu,

tā kā:

(1)Saskaņā ar Direktīvas 2006/112/EK 287. panta 17) punktu Bulgārija drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 25 600 EUR ekvivalentu valsts valūtā pēc valūtas maiņas kursa, kas ir bijis spēkā tās pievienošanās dienā.

(2)Vēstulē, kas Komisijā reģistrēta 2022. gada 17. maijā, Bulgārija lūdza atļauju ieviest īpašu pasākumu, ar ko atkāpjas no Direktīvas 2006/12/EK 287. panta 17) punkta, un tādējādi atbrīvot no PVN nodokļa maksātājus, kuru gada apgrozījums nepārsniedz 51 130 EUR ekvivalentu valsts valūtā pēc valūtas maiņas kursa, kas ir bijis spēkā tās pievienošanās dienā (“īpašais pasākums”). Īpašais pasākums būtu piemērojams līdz 2024. gada 31. decembrim – datumam, līdz kuram dalībvalstīm jātransponē Padomes Direktīva (ES) 2020/285. No minētās direktīvas izriet, ka no 2025. gada 1. janvāra dalībvalstīm būs atļauts atbrīvot no PVN to nodokļa maksātāju veikto preču piegādi un pakalpojumu sniegšanu, kuru gada apgrozījums konkrētā dalībvalstī nepārsniedz 85 000 EUR vai līdzvērtīgu summu attiecīgās valsts valūtā.

(3)Saskaņā ar Direktīvas 2006/112/EK 395. panta 2. punkta otro daļu Komisija 2022. gada 26. jūlija vēstulē nosūtīja pārējām dalībvalstīm Bulgārijas pieprasījumu. Komisija 2022. gada 27. jūlija vēstulē paziņoja Bulgārijai, ka tās rīcībā ir visa informācija, kas nepieciešama pieprasījuma izvērtēšanai.

(4)Īpašais pasākums ir saskaņā ar Direktīvu (ES) 2020/285, kuras mērķis ir samazināt saistību izpildes slogu mazajiem uzņēmumiem un novērst konkurences kropļojumus iekšējā tirgū.

(5)Nodokļa maksātājiem minētais īpašais pasākums arī turpmāk būs fakultatīvs, un viņi joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu.

(6)Saskaņā ar Bulgārijas sniegto informāciju īpašajam pasākumam būs tikai maznozīmīga ietekme uz kopējo nodokļu ieņēmumu summu, ko Bulgārija iekasē galapatēriņa posmā.